Engin kennsla verður í húsnæði Fossvogsskóla næsta vetur á meðan ráðist verður í umfangsmiklar endurbætur vegna myglu og raka í byggingum skólans. Formaður skóla- og frístundaráðs Reykjavíkurborgar segir hug sinn vera hjá foreldrum vegna þess mikla róts sem börnin hafa glímt við.
Byggingar Fossvogsskóla voru fyrst rýmdar fyrir rúmum tveimur árum, eftir að raki og mygla greindist í húsnæðinu. Reykjavíkurborg réðst í framkvæmdir fyrir rúmar hundrað milljónir, sem nú er ljóst að duga ekki til. Nú verður farið í gagngerar endurbætur á öllum byggingum skólans og því fer engin kennsla þar fram næsta vetur. Skúli Helgason er formaður skóla- og frístundaráðs Reykjavíkurborgar.
Það má alveg segja að það séu ákveðin vonbrigði, en mér finnst líka mikilvægt að þessi ítarlega úttekt hefur fundið skýr merki um aðgerðir sem þurfi að ráðast í til þess að komast endanlega fyrir þennan vanda sem Fossvogsskóli hefur verið í. Þá er verkefnið einfaldlega að fara hratt og vel í að laga það sem ekki er í lagi og ráðast í umfangsmiklar aðgerðir svo húsnæði Fossvogsskóla verði fullnægjandi til langrar framtíðar.
Valgerður Sigurðardóttir, borgarfulltrúi Sjálfstæðisflokks, segir að taka hefði þurft fastar á málinu frá byrjun.
Og það að staðan sé þessi að það þurfi að endurnýja skólann frá A til Ö núna, það finnst mér óásættanlegt.
Þetta húsnæði er auðvitað 50 ára gamalt og kominn tími á ákveðna uppfærslu. Það er ákveðinn lærdómur sem við getum dregið af þessu ferli, að menn þurfa að stíga fastar og hraðar inn í mál sem þessi
Kostnaður við framkvæmdirnar liggur ekki fyrir og heldur ekki tilhögun skólastarfs á næsta ári, en kennsla var flutt yfir í Korpuskóla í vor.
Sá kostur liggur á borðinu en það er mikilvægt að heyra hvað foreldrum og starfsfólki hugnast best. Minn hugur er með foreldrum, þetta er ekki skemmtilegt mál að þurfa að fara í gegnum.